
Resum 


M'interessa massa això del còmic, sóc part d'una generació amb unes 
senyes d'identitat que porten les tapes folrades amb paper de tebeos i no 
puc escapar-me del que crec i el que m'agrada deia Antoni Martin en el 
primer número de Cul-de-sac. 

És penós de veure que a Barcelona (una de les capitals del còmic 
europeu) tot es fa en castellà, els còmics en català són inexistents Dar- 
rerament, hi ha hagut alguna traducció, sobretot de membres de l'escola 
belga: Hergé, Yves Chaland. Però tot el que significa avantguarda en cò- 
mic (El víbora, Cairo, Zona 84, Cimoc, etc) és en castellà. I totes són 
barcelonines. 

En aquest treball analitzarem l'últim intent que, d'abast general, s'ha 
fet en aquest camp: ens referim a Cul-de-sac. Alhora que intentem de 
veure què va significar en el seu context i com ha variat aquest context, 
en el qual aquesta publicació és un exemple a tenir en compte. 





" Aquest article fou presentat pels seus autors com a treball de fi de curs a l'assignatura 
Sociolingúística catalana, impartida pel professor Lluís V. ARACIL a la Facultat de Filologia 
de la Universitat de Barcelona el curs 1985 — 1986 


No se sap ben bé d'on venim, però el que tenim clar és que no 
sabem on anem. 

Estimats ceballuts, benvolguts botiguers convergents 1 lletraferits en general, 
no patiu, normalment les revistes catalanes duren poc, a més, no sabem si la 
naturalesa és sàvia, però si permet que en una terra com la nostra on el seny 
arriba fins a l'avorriment surtin cases com aquesta, per alguna cosa deu ser. 
Una flor no fa estiu, encara que a vegades punza. I si en fa, és el seu problema. 

No obstant això, brut, ennegrit i degenerat, també tenim el nostre cor. Sí, 
nosaltres, com la Trinca i el Machín, encara tenim dos amors, un Vamant, la 
querida, la marzxosa vida quotidiana. L'altre, la maternal, la pura, la intocable 
vida oficial catalana, sigui política, social o artística - que si més no, té una 
cultureta. Amb aquesta filarem prim. 

Aquestes eren les paraules de presentació amb què l'editorial de Cul-de-Sac 
sortí al carrer, allà un 23 d'abril de 1982. Revista humorístico — comiquera 
(avui una revista d'humor és una barreja de còmic, iHustracions i poca lletra), 
ha estat gairebé l'única revista d'aquest tipus que hi ha hagut en català durant 
la Transició. Però una flor no fa estiu encara que a vegades punza, Cul-de-Sac 
durà, setmanalment, fins al 29 de juliol del mateix any, o sigui, quinze números 
en tres mesos. I la revista valia la pena. La seva qualitat i imaginació eren 
molt bones, prova d'això és que la revista El Jueves (la més popular d'aquestes 
revistes avui dia) ha incorporat en la seva redacció alguns dibuixants de Cul- 
de-Sac i s'han convertit aviat en uns dels més populars: Azagra, Vaquer i T'ha, 
els quals, tot s'ha de dir, debutaren afusellant històries que ja havien sortit a 
Cul-de-Sac. 

La revista era una iniciativa portada per l'equip Butifarral, colectiu de di- 
buixants marginals, marginats i políticament extremistes, adoradors del còmict 
que varen ser els capdavanters a casa nostra en utilitzar el còmic com a eina 
de difusió, reivindicació i propaganda d'idees populars i progressistes. Mostra 
d'això són les coHaboracions amb tot el moviment d'associació de veins i barris, 
així com els monogràfics de crítica radical i alternatives a la família i l'urbanisme, 
suport propagandístic als moviments alternatius i llibertaris i una història de 
les Balears en còmic, etc., etc. 

Com bé mostra l'editorial del primer número, ja queda definida la línia ideo- 
lògica i camp de batalla de la revista. El principal cap de turc era el món oficial 
català: Generalitat, Convergència, el Barça, la campanya de la Norma, partits 
polítics majoritaris (des de la UCD fins al PSUC). Però no es paraven aquí, 
la seva crítica arribava també a tot el que va significar la cultureta o sigui el 
món dels progres: marxistes de cap de setmana, ecologistes d'adhesiu, orienta- 
listes diversos, leninistes-masoquistes, etc. Això hauria de ser una declaració de 
principis, però ens ha passat el mateix que anant a fer la declaració de renda, 
ens hem adonat que no tenim ni calés ni principis. Estem en atur forçós de 
principis, però no penseu, hi va haver un temps que en teníem molts, el que va 
passar és que va venir la crisi i ens va fotre al carrer i, que voleu2, els pocs 
principis que ens quedaven ens els vàrem jugar al bingo, així, vàrem perdre el 

nord i la brúixola fins que no vàrem tenir ganes de buscar-la.2 La unió d'aquesta 
ideologia, la imaginació i la qualitat dels seus dibuixants va fer de Cul-de-Sac 
una de les revistes d'humor de les més bones d'aquell temps, molt per damunt 
d'un Jueves que s'anava encarcarant en unes quantes idees tòpiques — sexe, 
crítica superficial, humor d'oficinistes, populisme moderat — o d'un Papus que 
distingia cada vegada menys entre la crítica radical i la grolleria i tancant-se en 
el seu propi gueto. 

Però el fet més sorprenent de Cul-de-sac era estar escrita en català. I en 
un català poc corrent de veure's imprès en una publicació per als qui estan 
acostumats a llegir en català (que vol dir normativa, correcció i tocar només certs 
temes). I no només això: la seva indecència els feia dir collons, al tanto, macarra, 
què passa tio. És a dir, s'atrevien a utilitzar el català coloquial: aquell que ha 
de ser depurat per haver-se corromput amb castellanismes i altres grolleries i 
que per tant cal ser depurat i enlairat als altars de la catalanitat. 

És aquest català que va sortir a Cul-de-Sac el que serà el nostre tema de 
dissertació: el català utilitzat pel jovent i la gent del carrer i que els caracteritza, 
el nivell o registre lingiístic destinat als usos considerats pel poder i la cultura 
oficial com a 'baixos', però a l'hora de la veritat el nivell més innovador, el 
laboratori on neixen i es proven moltes del que seran les innovacions per a les 
noves necessitats més importants que la gent vulgui expressar. En definitiva 
el parlar coHoquial és la mostra més clara de la productivitat i vitalitat dels 
recursos de la llengua, posats a prova en cada moment pels seus usuaris. 

Per adonar-nos de la importància del fet que Cul-de-Sac fos, fins ara, gairebé 
l'única revista d'humor modern en català en la Transició, ens caldria fer una 
mica d'història. Comencem per la Renaixença la qual En el cas de Catalunya, 
sembla clar que l'anomenada Renaixença assenta els fonaments de la cultura 
sobre la base del medievalisme i el foltlorisme, característiques inequívoques 
del moviment romàntic. No es pot menystenir aquesta coincidència, atès que 
la Renaixença és el primer intent modern de restablir la cultura estroncada i 
recuperar la consciència nacional, de manera que els seus valors ideològics han de 
pesar per força en l'evolució posterior del país. (...) Probablement, la Renaixença 
fa més que inaugurar el que se n'ha dit "redreçament cultural", també dota la 
cultura d'una carcassa ideològica que encara la sosté3. En l'aspecte de les revistes 
d'humor en aquesta època És un fet que el desinterès popular per la Renaixença, 
girada envers les glòries i fets del passat i desvinculada de la realitat present que 
representaven els Jocs Florals, donà lloc al naixement d'un corrent literari de 
caràcter popular que va tenir en el teatre de Frederic Soler (Serafí Pitarra) i en 
les publicacions científiques que s'iniciaren amb l'aparició d'Un Tros de Paper 
els seus millors exponents. La irrupció en l'escena literària de Pitarra amb els 
seus Singlots Poètichs (1864), dels quals es deia que eren escrits en català del 
que ara's parla i l'aparició del prospecte anunciador d'Un Tros de Paper (.../ 
amb la declaració que lo nostre periodich se publicarà en del que'ns darà la gana 
y al que no li agradi que'l deixi. La única garantia que podem donar es que may 

dirém Estel, Aymador ni altres bestiesas per l'estil". 

Si fem una mirada al Modernisme, veurem que no hi ha revistes específica- 
ment d'humor. De fet, la causa principal pot ser que moltes obres modernistes, 
com per exemple la d'en Rossinyol, ja tenien l'humor com un ingredient més 
de la seva caracterització formal. Fins ara hem de remarcar que no hi hagué, a 
part de poques obres com L'Escanyapobres, cap gènere humorístic dins la lite- 
ratura oficial. És a dir, que els gèneres literaris estaven molt distanciats entre 
ells mateixos i l'humor. El Modernisme, el que fa, és buscar una síntesi entre 
les arts cultes i les populars, projecte inherent dins la concepció modernista de 
VArt Total. 

Durant aquest període, són tres les revistes humorístiques en català que 
tindran més incidència i popularitat. D'una banda tenim la revista que més 
temps ha durat en el panorama de les publicacions en català. Ens referim a 
L'Esquella de la Torratxa, de fet, la secció humorística de La Campana de Gràcia. 
Els començaments de la revista varen ser força accidentats: suplia La Campana 
de Gràcia quan aquesta era prohibida. Fins i tot suprimida L'Esquella aquesta 
va sortir sota el nom de La Tomasa, una popular campana barcelonina, per tal 
de burlar-se de la prohibició. S'ha de dir que L'Esquella estava concebuda com a 
negoci. Fou l'impressor, Innocenci López, qui engega la publicació (continuada 
pel seu Antoni fins la guerra civil quan la UGT l'expropià), Aquest fet, feia que 
L'Esquella pogués sortir puntualment des de l'any 1879 i així mateix marcava la 
línia ideològica de la revista. L'Esquella fou un portaveu dels republicans i passà 
per tres etapes diferenciades, encara que sempre va conservar un to anticlerical, 
antilliga i d'esquerres i, sobretot, el que va ser la principal causa del seu èxit: la 
crítica ferotge dels afers municipals barcelonins. 

Durant la primera època, caracteritzada pel seu director J. Roca i Roca, la 
revista fluctuava entre el sol que més escalfava". Així, el director durant una 
etapa afalagava Lerroux, mentre que tres anys després el criticava ferotgement. 
Una característica era el distanciament de tot catalanisme (monopolitzat ales- 
hores per la Lliga), encara que no ataca mai la campanya ortogràfica i respectà 
molt la figura de Prat de la Riba. 

La segona etapa va representar la consolidació dels plantejaments ideològics 
(J. Roca dimití). Va passar per èpoques d'obligada moderació (Dictadura de 
Primo de Rivera) i per d'altres d'abrandament polític: des de la fi de la Dictadura 
fins al 1931, any que morí l'editor Antonio López, amb la qual cosa la revista 
inicià una lenta davallada. 

La tercera etapa és la representada per la incautació de L'Esquella pel sin- 
dicat de dibuixants de la UGT. Gent com Pere Calders, Tisner i altres varen 
aconseguir rejovenir espectacularment la revista. Mostra d'això és la introducció 
de la nova tècnica de les deliberacions en grup dels redactors per tal de posar-se 
d'acord en el tema de la setmana. L'Esquella de la Torratza durà des del 1872 
fins al 1879 amb fluctuacions i del 1879 a 6 de gener de 1939, tres setmanes 
abans de l'ocupació franquista de Barcelona. 

Parlem ara del Cu-cut/, el rival més fort que tingué L'Esquella, encara que va 
durar molt menys: deu anys, del 1902 fins al 1912. Va ser el setmanari satíric de 
la Lliga (el nom el va posar en Francesc Cambó). La seva popularitat era deguda 
sobretot a la mascota de la revista: un pagès català grassonet, amb barretina 
i cara de trepa. També popularitzà molt la revista l'atemptat que va sofrir a 
causa d'un acudit sobre els militars, fet que va produir una gran mobilització 
popular de repulsa. 

Ideològicament, com hem dit, seguia les directrius polítiques de la Lliga: és a 
dir, de dretes i regionalista. Cal dir, així mateix, que l'editor del Cu-cutl, Josep 
Bagunyà, ho era també de En Patufet (òrgan infantil de la Lliga) i de Garta, 
revista que va sortir per suplir el Cu-cutl durant la seva suspensió governativa. 
Però superà amb escreix les posicions ideològiques de la Lliga, sobretot en el 
camp del catalanisme. Aquest fet i els problemes que va causar a la Lliga (per 
enemistar-la amb els poders fàctics) varen ser la causa que la mateixa Lliga 
suspengués la revista. 

Parlarem ara del Papitu, revista que va durar del 1908 fins al 1937. En un 
principi era una revista molt semblant a L'Esquella de la Torratza ideològica- 
ment parlant: d'esquerres i anticlerical. Però en una segona etapa, i per tal de 
guanyar lectors, ja que anava en davallada, va passar a ser una revista molt 
picant i irreverent, sobretot en el camp del sexe. Aquest nou gir va ser impulsat 
i caracteritzat pel seu nou director, Francesc Pujols. Aquesta verdor va salvar el 
Papitu d'una desaparició segura i, al mateix temps, la convertí en una de les re- 
vistes de més gran difusió de l'època. Papitu assolí aviat un tiratge de quaranta 
mil exemplars, però la revista era molt llegida a centres de reunió popular com 
barberies i bars o es prestava de mà en mà. El que passa és que les seves carac- 
terístiques feia que es llegís majoritàriament d'amagatotis, per la qual cosa els 
lectors superaven en molt la xifra del tiratge. El Papitu es convertí de seguida 
un cap de turc de la moral dels bons costums i, no cal dir-ho, de la Lliga que 
l'acusà de lerrouxista i anticatalana (curiosament les mateixes crítiques que feia 
a L'Esquella de la Torratza). 

Una altra causa del gran èxit del Papitu varen ser les colaboracions espon- 
tànies dels lectors explicant (o inventant-se) històries verdes les quals eren totes 
contestades i comentades pel director, Francesc Pujols. Així mateix, una altra 
secció de gran popularitat del Papitu va ser El día Bético, crònica informal de 
notícies redactada en un castellà calcat del català. 

Com a mostra de la popularitat del Papitu citarem, per exemple, que va 
inspirar obres de teatre còmic així com un popular ball de disfresses i, fins i tot, 
la inauguració d'una casa de barrets (molt famosa, per cert). La seva incidència 
passà inclús a la llengua en l'expressió ets com un Papitu V'esbojarrat/). 

Un fet que cal remarcar va ser els problemes que el Papitu va tenir amb la 
normativa catalana: ja que utilitzava un lèxic amb molts castellanismes i col- 
loquialismes barcelonins (problema que tindrà igualment Cul-de-sac cinquanta 
anys després). 

Anem ara per El Be Negre, revista que durà si fa no fa com la República 
espanyola: del 23 de juny del 1931 fins al 15 de juliol del 1936, la qual cosa 
significa que va viure i reflectir tots els avatars politicosocials d'aquest període. 


Era portada per un coHectiu de dibuixants bastant independent encara que 
influits d'alguna manera per Acció Catalana (escissió per l'esquerra de la Lliga). 
La seva principal característica era el tipus d'humor corrosiu i sense respectar 
ningú: tant criticava Lerroux, com la Lliga, com l'Esquerra Republicana (a causa 
de la seva rivalitat amb Acció Catalana), com als polítics i diaris madrilenys. A 
causa d'aquest humor El Be Negre va patir constants multes i algun tancament 
(durant el Bienni Negre només va sortir durant quatre mesos). Fou una revista 
de gran popularitat, per exemple, tingué molts imitadors: El Carrer, Gràcia- 
Rambles i El Lliri Blanc, tots de molt curta durada. Així mateix fou la primera 
revista que va fer servir la publicitat per promocionar-se: s'anunciava per Ràdio 
Associació de Catalunya cada dia amb un himne especialment compost per 
publicitat i que tingué un gran èxit. 

Després de la Guerra Civil, que va significar l'anorreament total de les re- 
vistes catalanes d'humor, així com del Carnaval i en suma, de tota manifestació 
pública de to alegre i desimbolt, la represa d'aquest tipus de publicacions va 
ser molt tardana: molt més que altres gèneres en català, ja que, a causa de la 
Dictadura, els primers gèneres en català que varen començar eren els d'àmbit 
més restringit de difusió. La poesia, la novella, després el teatre i revistes com 
Serra d'Or, Canigó i altres com el Cavall Fort, el Tretzevents, totes de difusió 
restringida i adreçada a un públic minoritari. Mort ja Franco, i continuant la 
línia, aparegué l'Avui, únic diari d'informació general en català que ha sortit fins 
ara, fins a l'aparició de TV3 el 1983, precipitadament i obeint mòbils electorals. 
Amb aquest panorama és difícil que una revista d'humor modern i que connecti 
àmpliament amb la població, pugui triomfar en català. 

Cal tenir en compte que abans treure una revista o un diari era una cosa 
relativament fàcil: amb una petita aportació de capital i una bona acollida del 
públic podia tirar endavant. Fins i tot podia estar creada com un negoci famili- 
ar (cas de L'Esquella de la Torratxa). Contràriament, la situació actual disposa 
que publicar qualsevol mena d'imprès en català continua essent més o menys, 
un acte d'afirmació nacional. A causa d'això, les revistes d'humor busquen un 
àmbit diferent, així L'Esquella o el Cu-Cutl eren revistes d'àmbit majoritària- 
ment barceloní. Avui les revistes modernes, si volen tenir una certa repercussió 
i incidència, han d'abastar tot el territori nacional. Hem de tenir en compte que 
durant l'interregne feixista ha tingut lloc l'aparició i generalització dels mass 
media, els quals han trencat els esquemes de difusió d'abans de la guerra. Lla- 
vors el poder de la premsa era l'únic que podia abastar un àmbit de difusió més 
o menys ampli. A més a més, la difusió i lectura era reservada a una minoria 
culturitzada. Això feia que lectors i publicació fossin una mena de cercle fami- 
liar i restringit. L'aparició de la ràdio ja comença a trencar aquests esquemes, 
definitivament superats amb l'aparició de la televisió i la societat de consum que 
permet collocar un aparell receptor a cada casa. Això i el fet que la comunicació 
sigui passiva atorga un poder immens a la nova premsa en imatges, alhora que 
trenca els antics centres de difusió per crear unes relacions que abasten ara tota 
una societat: en definitiva, unes macro-relacions. El mateix passa en el camp de 
les comunicacions i els transports. 

Amb aquesta situació les publicacions només tenen dues sortides: intentar 


ser d'àmbit general i difusió màxima, d'acord amb els nous temps o quedar-se 
en un àmbit local i restringit i fer que la gent ho vegi com a producte propi. 

Les revistes d'humor han tingut el defecte d'optar per una via mitjana: voler 
ser d'àmbit global amb plantejaments locals. 

A més a més hem de tenir en compte que treure avui una publicació suposa 
un esforç econòmic considerable i, sobretot, estar àmpliament promocionada, és 
a dir, que entri on els canals de la publicitat. Qualsevol producte que vulgui 
ser rendible necessita la publicitat, tant si són publicacions d'humor com un 
candidat polític. 

Anem a veure, dins d'aquesta situació, les poques revistes d'humor en català 
dins d'aquest període. Cal distingir dos grups, els d'àmbit global i els d'àmbit 
local. En el primer grup tenim El Nou Patufet, El Be Negre amb Potes Rosses, 
i Cul-de-Sac. En el segon grup tenim Sa Llufa de l'Alt Maresme i L'Ase Penjat 
de Vilassar. 

Patufet, que en un principi despertà un gran entusiasme politiconostàlgic 
(1968), no va poder (o voler) connectar amb el nou humor: molt més sarcàstic, 
corrosiu, amb poques simpaties i amb molta presència de sexe. Els temps eren 
molt diferents i l'humor carrincló i benintencionat va convertir Patufet en la 
revista d'humor de les àvies i tietes. Òbviament el nou Patufet va desaparèixer 
aviat (el 1973) i si durà sis anys, només es pot explicar per catalanisme i pel 
suport de cert mecenes (com li passa ara a l'Avui8). 

Ja mort el dictador, el 1979, hi hagué el primer intent de fer un humor 
modern en català. Una colla de gent (R. Barnils, Joan Rendé, Tisner, M. A. 
Oliver) varen reprendre la mítica revista El Be Negre, aquesta vegada amb 
potes rosses. La revista era de bona qualitat i, tot i que el fer pàtria hi era més 
o menys present, varen aconseguir fer un humor modern en català. 

Tot i que era de difusió restringida, la causa de la seva desaparició no va ser 
l'avorriment del públic sinó la mala gestió econòmica. El Be Negre Amb Potes 
Rosses durà tota la primavera del 19/79. 

Així, doncs, veiem com els dos primers intents humorístics són un intent de 
recuperació del passat. Cal, però, distingir: un era del catalanisme tradicional de 
la Lliga, avui CiU, i, D'altre, era el representant d'un precari embrió de naciona- 
lisme d'esquerres que a penes va deixar cap rastre". Dins d'aquest grup, s'inclou 
Cul-de-sac, que tractarem aviat. Donem ara una rapida ullada a la premsa lo- 
cal humorística. Tenim Sa Llufa, revista feta per una colla d'estudiants de la 
UAB. Va néixer l'any 1985 i encara continua. És de periodicitat mensual. La 
seva qualitat és discutible, encara que no pas dolenta. És d'ideologia progressis- 
ta amb crítiques constants a la Generalitat i als partits polítics (principals caps 
de turc). La seva difusió abasta el Maresme Alt i la Baixa Selva, ja que els qui 
la fan són de Calella, és una revista feta per amateurs i el fet de ser de difusió 
molt restringida li permet tenir un molt baix preu (25 ptes.). 





6Recordem que, el 1981 — 1982, el diari Avui estava a punt de plegar, es va fer una subscrip- 
ció popular per rellançar-lo, on va collaborar tot el ventall de forces polítiques que inclouen 
d'alguna manera la questió catalana en el seu ideari, de de la dreta fins a l'extrema esquerra. 
I tot per fer país. 

Tenim notícies, també, d'una nova revista d'humor local que es diu L'ase 
penjat i que ha sortit aquest any a Vilassar. Malauradament, no hem pogut 
consultar-ne cap exemplar. 

I vet aquí que una primavera del 1982, i aprofitant (com tantes persones i 
coses) el dia de Sant Jordi, per primera vegada institucionalitzat per la Gene- 
ralitat com a diada de la llengua, que es va celebrar amb tota la campanya de 
la Norma, que va aparèixer Cul-de-sac. És època d'un rellançament del na- 
cionalisme espanyol, personificat en els mundials de futbol celebrats a l'estat 
espanyol, i, d'altra banda, com a ressaca del 23F, l'aprovació de la LOAPA. 
Aquest fet fa que, com a actitud defensiva, sorgeixi tot un moviment naciona- 
lista català concretat en la defensa de l'Estatut de l'Autonomia i en el rebuig 
de la LOAPA. No és curiós que en aquesta època comenci a incidir públicament 
la Crida a la Solidaritat: la plasmació de tot el moviment anti-LOAPA, el qual 
es veu incrementat amb tendències independentistes sense que aquestes tinguin 
cap programa d'actuació política definida. Tot i així, s'inicia tot un moviment 
que intenta de superar les restriccions dels patriarques locals i que s'aplega sota 
la bandera de la defensa del català: fins que s'arriba a la situació actual de gran 
incidència pública de les crítiques a aquest nacionalisme carrincló, critiques que 
es fan, sobretot, des de posicions independentistes (MDT, PSAN, etc.). Cul-de- 
sac s'aprofità d'aquest ambient per sortir. Però ho feia amb uns plantejaments 
poc usuals dins les publicacions en català. Per primera vegada, des dels temps 
de la República, una revista catalana s'atrevia a usar un català informal farcit 
de castellanismes, que rebutjava l'academicisme lingúístic i que intentava crear 
un argot català. Tot i que de vegades cauen en aquell academicisme que intenten 
rebutjar, sobretot cap als números finals. 

Cul-de-sac intentava connectar i anava adreçada a un públic jove i que 
s'identifica com a jove: això és que no combrega amb les tesis oficials (rebel, anar- 
quitzant, foteta, etc.). Però Cul-de-sac partia amb el desavantatge que aquesta 
joventut funciona en castellà i que considera el català com a llengua dels adults 
i, per tant, identificat amb el que combaten. Així, la difusió de la revista que- 
dava reduida a una minoria molt determinada: esnobs, gent jove culturitzada 
i en desacord amb la cultura oficial, i catalanistes en desacord amb el catala- 
nisme dominant i per als quals és la manera esquerranosa de fer país, i d'altres 
heterodoxos difícils de classificar que funcionen en català. 

D'altra banda, cal parlar de dos aspectes que s'han de tenir en compte avui 
en dia si es vol fer una revista d'humor. És un fet que la transició espanyola ha 
estat fins ara una decepció, un anticlímaz desmoralitzador perquè ho ha realitzat 
els canvis substancials que alguns esperavenS i que per tant ens trobem en una 
etapa de desencís (el famós desencanto) la qual cosa té repercussions molt clares 
en l'humor. En una època en la qual, malgrat les dificultats, es puguin concebre 
unes esperances i illusions, és a dir, un projecte de futur, l'humor tindrà cabuda, 
cosa que no passa a les etapes que no es veu futur (recordem que el lema més 
famós d'aquesta època és No future) i que té com a productes consecutius els 
gèneres fantàstics i d'evasió en general. Només cal veure la crisi de les revistes 

humorístiques en castellà: desaparició d'El Papus, Sal y pimienta, Por Favor, 
etc. 

Després, i molt més important que aquesta questió anterior, s'ha de tenir en 
compte que avui dia tirar qualsevol publicació que vulgui ser rendible i d'abast 
general i arribar al màxim públic de lectors és un esforç que ha de tenir darrere 
una forta infraestructura econòmica, no sols per les despeses de la publicació i 
salaris sinó també per finançar-se la seva autopublicitat2. 

Recordem que el lema de la publicitat és: l'important no és el que es digui 
del producte sinó que se'n parli. 

Cul-de-sac es va limitar a editar uns cartells que no anaven signats (una 
mena d'anònims) i que per tant no se sabia què anunciaven: el seu text era Ben 
aviat, a prendre pel cul i Pròximament, a prendre pel sac. Al cap d'un temps 
van editar uns altres, ara ja signats: Cul-de-sac, la revista que et dóna dues 
opcions: a prendre pel cul a prendre pel sac. Aquesta publicitat estava a 
les andanes del Metro i per les parets de centres universitaris, en definitiva, els 
llocs més adients perquè la gent no s'hi fixi. No va aprofitar cap dels mitjans 
de comunicació ni cap tanca publicitària, potser pel fet que no els ho permetia 
la seva situació econòmica. Endemés, un cop va sortir la revista, ja no van fer 
cap acte publicitari, llevat d'algunes entrevistes als components de l'equip que 
la feia. 

Evidentment, els cartells es convertirien en pre-làpides profètiques del futur 
de la revista. 

Intentarem ara fer una valoració global del que va significar Cul-de-sac. Pri- 
merament, cal tenir en compte que el fet de no existir un públic català jove 
que connectés amb la revista, va fer que aquest intent de crear un argot català 
resultés fallit. D'una banda, el consens social sobre el català en aquells anys 
era àmpliament contrari a qualsevol intent desviacionista de la Norma, d'altra 
banda, com que els joves es relacionaven en castellà entre ells, va caldre que els 
de Cul-de-sac creessin un argot català juvenil, que no va ser acceptat per aquest 
jovent en trobar-lo artificiós. Aquest argot es basava en la llengua coHloquial i en 
la còpia de l'argot castellà juvenil, però va incórrer en els mateixos errors que 
la llengua normativa, trobem, d'aquesta manera, ultracorreccions colloquials, 
frases que, per fer-les semblar coloquials, presenten mots coloquials mal usats: 
ús de diminutius amb excés (quan avui l'argot jove no l'usa gaire), frases com 
això és el que cercava, cultismes enmig de frases coHoquials: Aconsellem la zirla 
i les cassetes de cotze per als que les vulguin curtes (aquí el coHoquial contrau 
en pals). 

Hem alludit a la situació ambiental, clarament desfavorable a revistes d'humor 
i en català i, encara més, en català coHoquial. Altres aspectes que incidiren nega- 
tivament en aquesta publicació són de tipus tècnic: la presentació, poc atractiva 
(paper de diari, poques pàgines, portada en un color i negre, mida gran foli) i 
el preu, bastant car (60 ptes. en sortir, 70 ptes. a partir del núm. 7 i 100 ptes. 
el núm. 15, que era un extra d'estiu de vint-i-quatre planes), llevat del darrer 

número, tots eren de setze planes. 

Cul-de-sac, d'alguna manera, mostra un corrent subterrani contrari a la iden- 
tificació llengua — literatura, n'és un exponent en una època en què triomía 
aquesta darrera tendència: Del seu efecte negatiu, més aviat se n'ha de respon- 
sabilitzar els que han comès l'abús històric de creure que el model noucentista 
continua tenint vigència en una societat com l'actual, en què la vitalitat d'una 
cultura té més a veure amb el poder dels seus mitjans de comunicació que no 
pas amb el prestigi que li pugui donar el cultiu literari de la llengual . I això 
també tindrà a veure amb la seva caiguda. 

Simplificant-ho molt, representaria d'alguna manera, una tradició dins les 
revistes d'humor catalanes que l'enllaçaria amb El Be Negre, L'Esquella de la 
Torratza i, fins i tot, amb Un tros de paper, revistes clarament oposades a la 
tendència conservadora representada pel Cu-cutl i els dos Patufet (amb Cavall 
fort i Tretzevents). 

La situació actual és d'un major ressò de les diferents crítiques a la ten- 
dència normativista, la qual encara continua essent important per una voluntat 
diferenciadora castellà — català, més que res: Gairebé en tots els casos en què 
Fabra permetia triar entre diverses solucions, després de legitimar-les totes amb 
l'anàlisi de textos clàssics o el raonament gramatical, s'ha fet el possible per 
amagar aquesta possibilitat d'escollir imposant una única solució, sempre la 
més estranya a l'ús. El seu exponent més clar és el II Congrés per la Llengua 
Catalana: curiosament celebrat en un moment que les veus antinormativistes 
s'estan sentint més i són més acceptades: l'exemple més clar d'aquestes veus és 
el recent llibre, que està creant força polèmica, de X. PERICAY i F. T'OUTAIN, 
Verinosa llengua. 

Aquesta línia, però, no és nova, sinó que ja ve de Cul-de-sac, el qual és al seu 
torn l'exponent d'una tendència que ja existia de feia temps (els treballs de Lluís 
V. ARACIL i, més abans, Josep CALVERAS). Arribats en aquest punt, caldria 
preguntar-se si la campanya de la Norma anava adreçada als castellanoparlants 
O als catalanoparlants dissidents. 

Hem de fer unes consideracions sobre TV3. L'aparició d'una TV moderna 
en català ha suposat, en primer lloc, superar la mala consciència sobre l'ús del 
català en els mitjans de comunicació de masses". Així, ara, veure peHícules, pro- 
grames o espectacles en català ja no es considera estrany. Però, al mateix temps, 
ha suposat crear uns nivells de llenguatge fins aleshores inexistents en català P. 
En el cas del nivell que ens interessa, el parlar informal, és curiós observar com, 
bàsicament, segueixen el mateix model que Cul-de-sac: parlar coloquial i còpia 
de l'argot castellà. Al mateix temps, TV3 ha demostrat que és possible crear 
un discurs jove en català. Programes com Estoc de pop, Arsenal, Els joves ( The 





1O(PERICAY-TOUTAIN 1985, pàg. 22) 

IUPERICAY-TOUTAIN 1985, pàg. 23) 

12(PERICAY-TOUTAIN 1985, pàg. 21): Quan TV3 abans de començar a emetre va plantejar 
la possibilitat d'incloure Dallas i altres serials americans a la seva programació, es van deixar 
sentir els crits irats dels que creien que els catalans no ens podem permetre certes frivolitats. 
Per a una major informació, vid. ROMANÍ 1986) 

13Creació que està resultant molt dificultosa segons que es llegeix en l'article (ROMANÍ 1986) 

young ones), Max Headroom no solament han demostrat que el català és viable 
en aquests contextos sinó que han creat un llenguatge que funciona i que pot 
arribar a la gent, De fet, un dels puntals de l'èxit de TV3 ha estat els programes 
de música i cultura d'avantguarda per als joves d'avui. La clau que han seguit 
aquests programes ha estat l'adaptació dels models anglosaxons, els quals no 
són sols l'exemple per a TV3 sinó de tota la cultura juvenil del món occidental. 

Això i el poderosíssim poder de penetració i incidència de la TV són les 
causes que avui sigui possible un nivell de llenguatge jove en català. La neces- 
sitat ha creat el registre. En això es diferencia clarament de Cul-de-sac: models 
autòctons, escassíssima incidència, llenguatge inusual i estrany als ulls d'una 
majoria acostumada al castellà i jove. 

Però el fet més important de la implantació de TV3 és (a part d'acostumar 
la gent en uns àmbits als quals no estava acostumat en català) que el model 
de llengua normativa s'ha revelat clarament insuficient. Com diuen TOUTAIN 
i PERICAY, Tothom veu clar que la vella distinció llengua literària — llengua 
familiar ha quedat àmpliament superada, però no tothom és tan clarivident a 
l'hora de plantejar-se l'adopció de noves etiquetes. Actualment, cada registre 
lingúístic fabrica el seu propi estàndard quan passa a ser vehicle de comunicació 
d'un sector social determinat. Així, per exemple, és ben clar que la llengua 
colloquial dels còmics o de les revistes destinades a la joventut no és exactament 
la llengua que es parla al carrer, sinó una convenció establerta sobre l'ús general, 
del qual es treu les constants més practicades . 

Així, han sorgit, dins els correctors de TV3, dos grups que personalitzen, 
d'una banda, un català assequible a tothom en què sovint inclourien neologismes 
i castellanismes que fa anys i panys que estan installats en la nostra parla i els 
que estan a favor d'un català net de castellanismes i de tota construcció que 
pugui ser sospitosa de pertànyer a alguna altra llengua, partidaris d'un català 
tirant a literari i conservador Y. 

Com a conclusió final, valgui a dir que som una generació que ha crescut 
amb els còmics. Unes bones revistes de còmics en català poden normalitzar més 
el català que no pas cent congressos, en tant que són actes contrets. Són les 
generacions joves les que asseguren una comunitat lingúística i aquests joves no 
poden sentir el català (en el nostre cas) com a cosa seva si aquest no s'ajusta 
a les seves necessitats, mitjans de diversió, cultura, visió del món, identificació 
social, etc. 

I això només es pot fer superant l'encotillat discurs sobre el català. És a dir, 
si no som capaços d'acceptar que la cultura juvenil i la joventut funcionin en 
català de manera normal estem condemnant la llengua catalana. Si no existeix 
un nivell de llenguatge juvenil, cal fer el mateix que els vernacles europeus feren 
amb el llatí, en el nostre cas, copiar-lo de l'anglès o del castellà juvenil, el qual 
copia d'aquest anglès. 

Si el registre juvenil actual del català és una còpia d'una d'aquestes llengúes, 
amb coHoquialismes autòctons no acceptats per l'IEC, no cal inventar-ne un 

de laboratori. Ja existeix un model a seguir que funciona (amb tota a mala 
consciència que produeix la normativa, però funciona). Dir que cal allunyar el 
català del castellà equival en aquest aspecte a suprimir de cop tota una manera 
de concebre el món de les joves generacions, o dit d'una altra manera: fer del 
català una llengua sense futur. La normalització del català vindrà de l'ús sense 
restriccions de la llengua: A través d'un model de llengua com més va més 
allunyat del català parlat no tan sols es volia preservar la llengua amb majúscula 
sinó, bàsicament, garantir l'ús del poder que emana del seu control. En un país on 
sembla que la llengua és molt més que un simple mitjà d'expressió del pensament, 
poder-la administrar és, per descomptat, un privilegi. I fins i tot els llecs saben 
que els privilegis no els atorga el poble P. 





16(PERICAY-TOUTAIN 1985, pàg. 66) 

